ANNIKA DAHLSTEN

Ylinen / Alinen

Annika Dahlstenin näyttelyssä *Ylinen / alinen* perhosen lento johdattaa katsojan värikylläisistä ja maalauksellisista monotypioista mustavalkoisiin litografioihin. Videoteoksessa kamera tutkii vanitas -asetelmaa ja installaatiossa perhosparvi herää eloon. Näyttely kuvastaa elämän hetkellisyyttä, jossa äkisti jokin tuttu ja turvallinen muuttuu oudoksi ja pelottavaksi.

Yksittäinen perhonen on herkkä ja hauras, sen siipien suomuissa heijastelee sateenkaaren värispektri. Parvena perhoset ovat pyörre, hallitsematon luonnonvoima. Perhosen lento on epäkeskoa, sen lentorataa on mahdotonta ennustaa tai laskea etukäteen.

Jatkuva, ennustamaton liike. Käytän perhosta metaforana elämälle, sen arvaamattomuudelle, kauneudelle ja pysähtymättömyydelle. Gallerian yläkerrassa perhoset parveilevat kevätauringossa. Läsnä on alati *memento mori*, muista kuolevasi. Jokainen hetki, jokainen siivenräpäys on ainutkertainen, ja jokainen elämä merkityksellinen.

Alakerta johdattaa alitajuntaan, aliseen, jossa parvi muuttuu jopa uhkaavaksi. Viittaan useilla teoksilla vanitas -asetelmaan, joka muistuttaa kuolemasta. Maalliset nautinnot ovat tilapäisiä, ja kuoleman on yhtäläinen kaikille. Kuolemaan liitettävät merkit ja symbolit ovat myös syvän inhimillisiä. Ne kertovat tarpeestamme hahmottaa tuntematonta kuolemaa, ja käsitellä pelkoja, joita siihen liittyy.

Näyttelyssä on mukana videoteos, jossa reaalikokoisissa lavasteissa kamera liukuu tutustuen vanitas -asetelmaan ja herättää eloon klassisen maalaustaiteen aiheen. Teos on syntynyt osana työn alla olevaa animaatioproduktiota, joka on lopputyöni Turun Taideakatemian animaation linjalta. Elokuva "Yöperhonen" valmistuu loppuvuodesta.

Turkulaisen kuvataiteilija Annika Dahlstenin (s.1975 Vaasassa) taidetta on kotimaan lisäksi nähty mm. Belgiassa, Iso-Britanniassa, Ruotsissa ja Baltian maissa. Hän opiskeli Turun Piirustuskoulussa ja erikoistui kivilitografiaan Antwerpenin Kuninkaallisessa taideakatemiassa. Dahlsten toimi pitkään Pro litografia ry:n puheenjohtajana. Luottamustoimien ohella hän toimii opetus- ja asiantuntijatehtävissä.

Annika Dahlstenin yhteistyössä kuvataiteilija Markku Laakson kanssa tekemiä teoksia on paraikaa esillä Lontoossa suomalaista nykytaidetta esittelevässä näyttelyssä *Northern Souls* ja *Sámi Contemporary* -näyttelyssä Korundissa, Rovaniemellä. Dahlstenin nukkeanimaatio "Lintukoto" oli mukana Animatricks -festivaaleilla Helsingissä viime kuussa.

Näyttelyä ovat tukeneet Taiteen edistämiskeskus, Suomen Kulttuurirahasto ja Svenska Kulturfonden.